CELEX: 32012D0323
Language: bg
Date: 2012-06-22 00:00:00
Title: 2012/323/ЕС: Решение за изпълнение на Съвета от 22 юни 2012 година за отмяна на спирането на изплащането на предвидените за Унгария бюджетни кредити за поети задължения по линия на Кохезионния фонд

26.6.2012   
            
            
               BG
            
            
               Официален вестник на Европейския съюз
            
            
               L 165/46
            
         РЕШЕНИЕ ЗА ИЗПЪЛНЕНИЕ НА СЪВЕТА
   от 22 юни 2012 година
   за отмяна на спирането на изплащането на предвидените за Унгария бюджетни кредити за поети задължения по линия на Кохезионния фонд
   (2012/323/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1084/2006 на Съвета от 11 юли 2006 г. за създаване на Кохезионен фонд (1) и по-специално член 4, параграф 2 от него,
   като взе предвид предложението на Европейската комисия,
   като има предвид, че:
   
               (1)
            
            
               В член 4 от Регламент (ЕО) № 1084/2006 се определят условията, приложими за достъпа до помощ от Кохезионния фонд. В съответствие с параграф 1 от посочения член Съветът може да реши да спре частично или изцяло изплащането на предвидените за дадена държава-членка бюджетни кредити за поети задължения по линия на Кохезионния фонд, ако в съответствие с член 126, параграф 8 от Договора за функционирането на Европейския съюз (ДФЕС) бъде установено, че съответната държава-членка не е предприела ефективни действия в отговор на препоръка на Съвета, дадена в съответствие с член 126, параграф 7 ДФЕС.
            
         
               (2)
            
            
               На 5 юли 2004 г. с Решение 2004/918/ЕО за наличието на прекомерен дефицит в Унгария (2) Съветът, в съответствие с член 104, параграф 6 от Договора за създаване на Европейската общност (ДЕО), реши, че в Унгария съществува прекомерен дефицит. На 5 юли 2004 г. Съветът прие първа препоръка, последвана от втора препоръка — на 8 март 2005 г., и трета препоръка— на 10 октомври 2006 г., като всички те бяха отправени към Унгария в съответствие с член 104, параграф 7 ДЕО. На 7 юли 2009 г. Съветът прие четвърта подобна препоръка (наричана по-долу „Препоръка на Съвета от 7 юли 2009 г.“) с оглед преодоляване на положението на прекомерен бюджетен дефицит най-късно до 2011 г.
            
         
               (3)
            
            
               На 24 януари 2012 г. Съветът прие Решение 2012/139/ЕС за установяване дали Унгария е предприела ефективни действия в отговор на препоръката на Съвета от 7 юли 2009 г. (3) в съответствие с член 126, параграф 8 ДФЕС, с което установи, че Унгария не е предприела ефективни действия за коригиране на прекомерния бюджетен дефицит в отговор на Препоръката на Съвета от 7 юли 2009 г. в рамките на предвидения в нея срок.
            
         
               (4)
            
            
               На 13 март 2012 г. Съветът, с Решение за изпълнение 2012/156/ЕС за спиране на бюджетни задължения от Кохезионния фонд за Унгария, считано от 1 януари 2013 г. (4), реши да спре частично изплащането на бюджетни кредити за поети задължения по линия на Кохезионния фонд, считано от 1 януари 2013 г. в съответствие с член 4 от Регламент (ЕО) № 1084/2006. С решението за спиране до определен размер на изплащането на бюджетни кредити за поети задължения от Кохезионния фонд се цели да се гарантира, че спирането е едновременно ефективно и пропорционално, като същевременно с него се отчитат общото икономическо положение в Съюза понастоящем и относителното значение на Кохезионния фонд за икономиката на засегнатата държава-членка. Съветът прие за целесъобразно при първо прилагане на член 4, параграф 1 от Регламент (ЕО) № 1084/2006 спрямо дадена държава-членка, а именно Унгария, размерът да бъде 50 % от определената за 2013 г. сума по линия на Кохезионния фонд, без да се превишава максималното равнище от 0,5 % на прогнозирания от службите на Комисията номинален БВП на съответната държава-членка. Съветът съответно реши да спре, считано от 1 януари 2013 г., изплащането на 495 184 000 EUR бюджетни кредити за поети задължения по линия на Кохезионния фонд за Унгария.
            
         
               (5)
            
            
               На 13 март Съветът също така отправи към Унгария преработена препоръка в съответствие с член 126, параграф 7 ДФЕС (наричана по-долу „Препоръка на Съвета от 13 март 2012 г.“), в която определи 2012 г. за краен срок за преодоляване на положението на прекомерен бюджетен дефицит. По-конкретно, на Унгария бе препоръчано следното: да предприеме допълнителна фискална консолидация в размер на най-малко ½ % от БВП, основаваща се на допълнително конкретизиране и прилагане на консолидационни мерки от структурен характер, с оглед постигане на целевото равнище на дефицита за 2012 г. в размер на 2,5 % от БВП; да задели евентуалните извънредни приходи за подобряване на първичното салдо; при необходимост да вземе допълнителни мерки от структурен характер, за да се гарантира, че равнището на дефицита през 2013 г. ще се запази значително под прага от 3 % от БВП; както и да предвиди заделянето на достатъчно резерви в бъдещите закони за бюджета. В същото време Съветът подчерта, че бюджетната корекция следва да спомогне за намаляване на съотношението на държавния дълг към БВП, както и че е необходимо тази корекция да бъде подкрепена и от предложените подобрения в рамката на фискалното управление.
            
         
               (6)
            
            
               На 23 април 2012 г. Унгария представи годишната актуализация на конвергентната си програма, в която бе изложена бюджетната стратегия за гарантиране на устойчиво коригиране на прекомерния дефицит в рамките на поставения срок 2012 г. Официалните целеви равнища на дефицита и планираните фискални мерки са в съответствие с Препоръката на Съвета от 13 март 2012 г. В програмата се потвърждава предишната средносрочна цел от 1,5 % от БВП, планирана да бъде постигната до 2013 г. В актуализацията се предвижда през програмния период публичният дълг постоянно да намалява до 77 % от БВП през 2013 г. и под 73 % от БВП през 2015 г. По отношение на реформата на фискалното управление, властите обявиха, че ще представят на парламента необходимите изменения по време на пролетната му сесия.
            
         
               (7)
            
            
               Въз основа на публично достъпната информация в съобщението си от 30 май 2012 г. Комисията заключи, че Унгария е предприела необходимите коригиращи действия, които представляват достатъчен напредък към коригиране на прекомерния дефицит. По-специално се очаква бюджетният дефицит да достигне 2,5 % от БВП през 2012 г. и да се запази значително под референтната стойност от 3 % от БВП през 2013 г., както Съветът препоръча през март. По-специално, въз основа и на цялата публично достъпна информация, предоставена от правителството от средата на март насам, службите на Комисията очакват дефицитът през 2013 г. да достигне 2,7 % от БВП. Предвид също така и ефекта от преразглеждане на потенциалния растеж на БВП и предвижданото отклонение от стандартната еластичност на данъчните приходи, може да се приеме, че бюджетните мерки през 2012 г. са до голяма степен в съответствие с изискваното. Използването на извънредните приходи и предвиждането на достатъчно резерви в следващите бюджети все още трябва да бъдат доказани. В прогнозата от пролетта на 2012 г. се очаква брутният държавен дълг да спадне до 78,5 % от БВП през 2012 г. и още малко през 2013 г. На последно място, известен напредък бе постигнат за подобряване на рамката на фискално управление, но преди края на пролетната сесия на парламента все още предстои разработването и приемането на важни реформи. В този контекст и предвид неотдавнашните данни за по-нисък от очаквания растеж през първото тримесечие Комисията ще продължи да следи внимателно бюджетната конюнктура в Унгария.
            
         
               (8)
            
            
               Като цяло Унгария е предприела необходимите коригиращи действия в отговор на Препоръката на Съвета от 13 март 2012 г. с оглед коригиране на прекомерния дефицит в рамките на определения от Съвета срок. Следователно Решение за изпълнение 2012/156/ЕС за частично спиране на изплащането на бюджетни кредити за поети задължения по линия на Кохезионния фонд следва да се отмени.
            
         
               (9)
            
            
               Ако в който и да е момент преди отмяната на решението за наличие на прекомерен дефицит в съответствие с член 126, параграф 12 ДФЕС предприетите действия се окажат неподходящи, Съветът, въз основа на препоръка от Комисията, следва да приеме ново решение в съответствие с член 126, параграф 8 ДФЕС. В такъв случай той може, по предложение на Комисията, да приеме решение за спиране изплащането на бюджетни кредити за поети задължения по линия на Кохезионния фонд,
            
         ПРИЕ НАСТОЯЩОТО РЕШЕНИЕ:
   Член 1
   Предвиденото в Решение за изпълнение 2012/156/ЕС частично спиране на изплащането на Унгария на бюджетни кредити за поети задължения по линия на Кохезионния фонд се отменя.
   Член 2
   Адресат на настоящото решение е Унгария.
   
      Съставено в Люксембург на 22 юни 2012 година.
      
         
            За Съвета
         
         
            Председател
         
         M. VESTAGER
      
   
   
      (1)  ОВ L 210, 31.7.2006 г., стр. 79.
   
      (2)  ОВ L 389, 30.12.2004 г., стр. 27.
   
      (3)  ОВ L 66, 6.3.2012 г., стр. 6.
   
      (4)  ОВ L 78, 17.3.2012 г., стр. 19.